Í febrúar og mars kjósa íbúar í tíu sveitarfélögum um sameiningu þeirra við nágrannasveitarfélög. Verði allar þessar tillögur um sameiningu samþykktar, fá sveitarfélögin samtals um þrjá milljarða króna úr Jöfnunarsjóði.
Nítjánda febrúar verður kosið um þrjár tillögur um sameiningu. Það er sameining Húnavatnshrepps og Blönduósbæjar, Akrahrepps og Sveitarfélagsins Skagafjarðar og Snæfellsbæjar og Eyja- og Miklaholtshrepps. Tuttugasta og sjötta mars kjósa svo íbúar Langanesbyggðar og Svalbarðshrepps um sameiningu sem og íbúar í Helgafellssveit og Stykkishólmsbæ.
Mest eru þetta tillögur þar sem sveitarfélögin eru vön því að vinna saman og kannski hægt að lýsa því þannig að þau eru búin að vera í sambúð í þónokkuð mörg ár. Og eru núna kannski að stíga skrefið fyrir næstu sveitarstjórnarkosningar.
Segir Róbert Ragnarsson, ráðgjafi hjá RR ráðgjöf. Framboðsfrestur fyrir sveitarstjórnarkosningarnar fjórtánda maí rennur út áttunda apríl. Fyrir þann tíma þarf að vera búið að móta þau nýju sveitarfélög sem þarna verða til og tíminn er naumur.
Við erum alvega á mörkunum að geta kosið 26. mars þannig að það er eiginlega ekkert svigrúm til að klára með þeim í Helgafellssveit og Stykkishólmi og Langanesi og Svalbarðshreppi, en þa ðgengur vegna þess að þau eru í samstarfi um eiginlega allt.
Framlög úr Jöfnunarsjóði verða rúmlega þrír milljarðar króna ef sameining verður alls staðar samþykkt. Á bilinu fimm til sjö hundruð milljónir fyrir hverja sameingartillögu. Þetta á meðal annars annars að jafna skuldastöðu sveitarfélaganna, nýtast við þróun í stjórnsýslu og þjónustu og bæta fyrir neikvæða byggðaþróun.
Og þegar um er að ræða fámenn svæði þá er þetta náttúrulega farið að telja mikið í krónum á hvern íbúa. Og í rauninni snúið stöðunni frá því að viðkomandi sveitarfélög hafi ekki mikla fjárfestingargetu, fyrirsjáanlega á næsta kjörtímabili, yfir í að það sé búið að opna alveg fyrir ný tækifæri og næsta kjörtímabil gæti þá orðið bara mjög spennandi.
